Spazas, informele handelaars: Dís die regulasies | Netwerk24
Deur Hanlie Stadler 07 April 2020 17:35
Informele handelaars mag groente en vrugte verkoop, maar hulle moet permitte hê.
Netwerk24 Foto: Marguerite Vermeulen
Dis een van die aanpassings aan die regulasies wat tydens die ramptoestand heers wat Khumbudzo Ntshavheni, minister van kleinsakeontwikkeling, Vrydag aangekondig het en wat in die Staatskoerant gepubliseer is.
Die regulasies klaar heelwat verwarring op oor die lot van sogenaamde “langanas” en “smouse”, wie se brood en botter aanvanklik van hulle ontneem is.
Van meet af aan is gesê spazawinkels en hoekkafees mag oop bly omdat hulle kos – dus noodsaaklike goedere – verkoop.
Ntshavheni het ook herbeklemtoon dat dit nie saak maak wat die nasionaliteit van die winkel- of stalletjie-eienaar is nie – almal mag oop bly. Buitelanders moet wel wettig in die land wees om vir ’n permit in aanmerking te kom.
Daar is wel bepaalde voorwaardes:
Hulle moet aansoek doen om permitte by hul plaaslike munisipaliteit.
Niemand mag oornag in ’n kruidenierswarewinkel slaap nie, aangesien dit standaarde oor kosveiligheid en gesondheid verbreek.
Slegs kos en basiese benodigdhede mag verkoop word. Dit beteken ook die winkels en stalletjies mag nie drank en sigarette verkoop nie.
Maatreëls moet toegepas word om die risiko vir die verspreiding van die koronavirus wat Covid-19 veroorsaak, te beperk. Dit sluit in dat ’n veilige afstand van minstens ’n meter tussen mense gehandhaaf word en dat handelsruimtes gereeld skoongemaak moet word.
Die minimum aantal werknemers moet aan diens wees. Werkgewers word aangemoedig om tydens die staat van inperking vervoer vir hul werknemers te verskaf.
Meer oor: Staat Van Inperking | Koronavirus | Inperking | Informele Handelaars | Covid-19 | Kleinsake
Shoprite-bestuurder vas oor hy meubels verkoop